
UB, gazda unui modul-pilot de pregătire în domeniul diplomației digitale, realizat în cadrul proiectului Erasmus+  “Digital Diplomacy: Building the Common Future with Technology”
În perioada 12-16 iunie 2023, Universitatea din București, prin Centrul pentru Studii de Dezvoltare și Cooperare Internațională (IDC) al Facultății de Științe Politice, a găzduit un modul-pilot de pregătire în domeniul diplomației digitale, realizat în cadrul proiectului Erasmus+ Digital Diplomacy: Building the Common Future with Technology, la care au participat aproape 50 de profesori și studenți de la universități din Estonia, Italia, Slovenia și Turcia, precum și de la Universitatea din București.
Universitatea din București este partener al consorțiului, prin Centrul pentru Studii de Dezvoltare și Cooperare Internațională (IDC), având un rol major în a contribui la conținutul curricular pe teme legate de caracteristicile și impactul diplomației digitale, a căror responsabilitate îi revine în cadrul proiectului conf. univ. dr. Luciana Alexandra Ghica, cadru didactic la FPSE, și de democrație în contextul tehnologiilor digitale și al accesului la baze de date de mari dimensiuni, a căror responsabilitate îi revine în cadrul proiectului conf. univ. dr. Claudiu Tufiș, cadru didactic la FPSE. 
De asemenea, conf. univ. dr. Silvana Rachieru, cadru didactic la Facultatea de Istorie a Universității din București, și lect. univ. dr. Bogdan Mihai Radu, cadru didactic la Facultatea de Științe Politice, Administrative și ale Comunicării a Universității „Babeș-Bolyai” din Cluj-Napoca, au contribuit cu materiale video la acest modul, acestea fiind înregistrate la începutul anului la Universitatea din Tartu din Estonia cu prilejul unei sesiuni de pregătire a profesorilor.
Sesiunile de pregătire pentru studenți găzduite de Universitatea din București în luna iunie 2023 sunt primele de acest fel la care studenții celor șase universități partenere au participat și reprezintă, totodată, și prima colaborare curriculară dintre aceste universități pentru o activitatea comună de predare, zece profesori afiliați celor șase instituții de învățământ superior ținând prelegeri și seminare. 

Programul a inclus, de asemenea, o vizită la Parlamentul României pentru a înțelege modul de organizare al unui centru internațional de conferințe, precum și o sesiune cu mediul profesional din domeniul diplomației și din sectorul IT, găzduită în data de 16 iunie 2023 de Institutul Diplomatic Român.
DD-Tech își propune să realizeze primul modul internațional de e-learning dedicat diplomației digitale, produs ce începând din anul 2025 va fi accesibil gratuit universităților din întreaga lume, atât pentru învățare autonomă la distanță, cât și ca instrument complementar pentru cursurile cu prezență fizică sau pentru diverse forme de blended learning. 
Mai multe detalii despre proiectul DD-Tech 2022-2025, numărul 2021-1-TR01-KA220-HED-000027609,  pot fi consultate aici și aici. 
De asemenea, mai multe detalii despre evenimentul găzduit de Universitatea din București pot fi accesate aici. 


